बड्डे बड्डे शहरे टांगे आले दी जीभै दी शामकै कन्ने जिन्दी पिंट्ठ छलोई गेई दी ऐ, ते कन्न पक्की गे दे न। उंदे अग्गें साढ़ा नबदेन ऐ जे ओ अमरतसरै दे बम्बूकारटें आलें दी बोली दी मलहम लान। बड्डें शहरें दिएं सिड़के उप्पर जिस बेलै टागे आले घोड़े दी पिठ्ठी गी छांटे कन्ने पिञ्जदे होई कदें घोड़े दी नानी कन्ने अपना सरबन्ध जोड़दे न, कदें राह रांदुएं दिएं अक्खीं नईं होने पर तरस खंदे न ते कदें उंदिएं औंगलिएं दे पोर जिल्लियै बी आपू गी गै सते दा दस्सदे न ते सारे संसारै दी खिञ्ज, नरासा ते दुखै दे अवतार बने दे नक्कै दी सेधा चली जंदे न, तुआं अमरतसर, उंदी बरादरी आले, सौंगड़िएं ते मोड़मां गलिएं च हर गड्डे आले लेई खड़ोइयै, सारें गी लांगा देइयै, “बचो खालसा जी!”, “हटो भाई जी !” “बल्गेआं भ्रावा !”, “औन देओ लाला जी !” “हटो पादशाहो !” गलांदे, चिट्टे साफें, खच्चरें, बत्तकें, गन्ने, फेरी आलें ते मालै आलें जाड़ै बिच्चा अपना रस्ता कड्डदे न। के मजाल जे कुसैगी ‘जी’ ते ‘साब’ सुने बिजन हटना पवै। ए गल्ल नईं जे उन्दी जीभ चलदी नईं, ओ चलदी ऐ बी मिट्ठी छुरी आंगर—डूगी मार करदी होई। पलै पलै आक्खने पर बी जे कोई बुड्डी सिड़कै दे गोले उप्परा नईं हटदी तां उंदी बचनाबली दे ए नमूमे न, “हटी जा, जीने जोगी ए।” “हटी जा, करमें आलिए”, “हटी जा, पुत्तरें प्यारिए।”